b'\n_START_ARTICLE_\nAhaa\n_START_PARAGRAPH_\nAhaa (inglise keeles ha-ha v\xc3\xb5i ha-ha wall) on pargimaastikku peidetud p\xc3\xbcstseinaga kraav, mis peab ilma silmalen\xc3\xa4htava t\xc3\xb5kketa takistama loomade p\xc3\xa4\xc3\xa4su pargialale. M\xc3\xb5iste v\xc3\xb5ttis 18. sajandil kasutusele Charles Bridgeman. Selliseid kraave kasutati laialdaselt Inglise stiilis maastikuparkides, kus nad v\xc3\xb5imaldasid pargi visuaalset sidumist \xc3\xbcmbritseva maastikuga. Nii loodi valitud vaatesuundades l\xc3\xb5putult maastikus j\xc3\xa4tkuva pargi illusioon.\n_START_SECTION_\nP\xc3\xa4ritolu\n_START_PARAGRAPH_\nEsimesed ahaad ulatuvad tagasi 17. ja 18. sajandisse. Tavaliselt m\xc3\xa4rkis ahaa piiri m\xc3\xb5isa aia ja pargi vahel. Usutakse, et oma ebatavalise nime on ahaa saanud \xc3\xbcllatunud h\xc3\xb5ike tagaj\xc3\xa4rjel, mille h\xc3\xbc\xc3\xbcdsid v\xc3\xa4lja inimesed, kes esmakordselt sellise rajatisega kokku puutusid. Ahaa v\xc3\xa4ljendas 18. sajandi ranget sotsiaalset kihistatust. Kuigi vaade hoonest maavaldustele s\xc3\xa4ilitati rikkumatuna, siis ei p\xc3\xb6\xc3\xb6ratud erilist t\xc3\xa4helepanu nendele inimestele, kes vaadet teisest suunast oleksid pidanud nautima. Hoone ja seda \xc3\xbcmbritsevate maavalduste vahelise piiri h\xc3\xa4gustamine, vaid kinnistas maaomanikuks olemise t\xc3\xa4htsust k\xc3\xb5rgklassis ajal, mil kesklassi arvukuse suurenemine \xc3\xa4hvardas nende olemust.\n_START_SECTION_\nAhaa t\xc3\xa4nap\xc3\xa4eval\n_START_PARAGRAPH_\nT\xc3\xa4nap\xc3\xa4eval ei kasutata ahaad alati kariloomade eemal hoidmiseks, kuid nende rakendus n\xc3\xa4htamatute piiridena on endiselt hindamatu v\xc3\xa4\xc3\xa4rtusega. \xc3\x9chtlasi saab neist moodustada maastikku draamat lisavaid kujunduselemente. N\xc3\xa4iteks Charles Jencks rajas oma kodus Black Hole Terrace\xe2\x80\x99is skulptuuriaia Garden of Cosmic Speculation, kus ta kasutas ahaad elegantse kurvina, immiteerimaks lainet. Tom Stuart-Smith kasutas elegantseid ahaasid, kui ta kujundas kuulsa kolmekorruselise terrassaia Broughton Grange\xe2\x80\x99s Oxfordshire\xe2\x80\x99s. Maastikuarhitekt ja aia-ajaloolane Todd Longstaffe-Gowan on samuti ahaa suur pooldaja ning kutsub neid \xe2\x80\x99maasse vajunud taraks\xe2\x80\x99. Ahaa on suurep\xc3\xa4rane viis \xc3\xbchendada aed \xc3\xbcmbritseva loodusega.'